Woon die Sol-Tech-opedag uit die gemak van jou huis by – Sol-Tech
Ambagslui steeds hoog in aanvraag
Sol-Tech hou op Saterdag 6 Junie 2020 vir die eerste keer 'n aanlyn opedag vir voornemende studente sodat hulle meer te wete kan kom oor die gehalte-opleiding wat Sol-Tech bied.
"Die aanlyn opedag bied aan voornemende studente van oor die land heen die geleentheid om in hul sitkamer of op die stoep te sit en om saam met hul familielede opgewonde te raak oor die talle beroepsmoontlikhede wat Sol-Tech vir hulle kan ontsluit," sê dr. Philip Minnaar, hoof van Sol-Tech. "Ons huidige perseel het tydens die afgelope paar opedae reeds uit sy nate gebars – met 'n 94,7%-sukseskoers van ons studente wat suksesvol werk kry en uitstekend presteer, en die vooruitsig van die nuwe wêreldklas-kampus wat volgende jaar open, is hierdie geleentheid om 'n onbeperkte aantal mense in te lig eintlik 'n bedekte seën," het dr. Minnaar verduidelik.
"Ons beleef uitdagende tye waarin niemand presies weet hoe dit ná Covid-19 gaan lyk nie. Wat ons wel weet, is dat die vraag na goed opgeleide ambagslui bly groei. Daarvan getuig die meer as 400 werkgewers wat ons studente in diens neem vir hul praktiese ervaring in die werkplek. Daarom is dit belangrik dat jy by ons sal inskakel op die opedag om eerstehands te ervaar presies hoe Sol-Tech se opleiding werk en om met die lektore kennis te maak. Dit kan die beste besluit wees wat jy nóú vir jou toekoms kan maak," sê Minnaar.
Stuur gerus 'n e-pos na navrae@sol-tech.co.za vir enige verdere navrae, besoek ons webblad by www.sol-tech.co.za of kom kuier saam met ons op Facebook.